钦定古今图书集成/明伦汇编/闺媛典/第313卷 > 皇清四十六 > 叶日光妻程氏
## 钦定古今图书集成/明伦汇编/闺媛典/第313卷 > 皇清四十六 > 叶日光妻程氏

按《常熟县志》：“程氏，礼部儒士叶日光妻，故歙县人。年十八归日光。值明季闯贼之难，避居浙之衢州。年二十九，光没，遗孤四人，幼者在襁褓，氏拮据衣食，以母兼父。会常山贼窃发，所在奔窜，程计不克久居，闻叶之从叔贞如有业在虞山，即提其诸子变服间行，伏芦漪，穿丛薄七日夜，水浆不入口，仅而得达。侨寓常” 熟之大东门，遂为常熟人。事定居安，课绩训读，捋荼蓄旨，其家日起。遣长子继美与其幼弟继馨往衢，而中子继立、季子继良侍继馨，遂补常山县学廪生。先日光未葬，氏曰：“有待也。” 岁癸亥，卜地虞山之西麓，遣诸子迎其父柩于衢。且至，谓诸子曰：“向惟汝等未成立耳，今可报汝父地下矣。” 遂不食。诸子子妇及诸孙跽进食，不应。逾日，则又罗拜叩头出血而请摇手曰：“无多言。” 越一昔，趺坐而逝。

颜色扬扬如平常。年七十有四，与“日光之柩” 同日同穴而葬。